מוכר למשטרה נעצר עם רובה M16 בתא המטען - פוסטה
דף הבית > אמצעי לחימה > מוכר למשטרה נעצר עם רובה M16 בתא המטען
הרובה שנתפס ברכב (צילום: משטרה)
ליצחק (צחי) נשיא (47), המוכר היטב למשטרה ממספר אירועים פליליים קודמים, היה הסבר מעניין לחוקרים, לאחר שבתא המטען ברכבו נמצא רובה M16. "זה לא נשק שלי, קיבלתי איומים מאנשים שאני לא מכיר לקחת את הנשק", אמר נשיא לחוקרים, שהתקשו לקבל את גרסתו של החשוד.
אתמול (שלישי, 19.11), במסגרת פעילות אכיפה ממוקדת של שוטרי תחנת עירון בכביש 65, סמוך לצומת ערערה שבוואדי ערה השוטרים עצרו את רכבו של נשיא ובחיפוש בתא המטען של הרכב אותר כאמור הנשק הצבאי ומחסנית שהסליק ברכב, שבו נסע יחד עם ילד בן שמונה.
נשיא נלקח לחקירה ולמחרת הובא לבית משפט השלום בחדרה, שם ביקשה המשטרה להאריך את מעצרו בשישה ימים. במקביל הנשק הועבר לבדיקות במעבדות המשטרה, שם מנסים להפיק ממצאים פורנזיים כדי לבדוק האם היה בו שימוש באירועים פליליים.
סנגורו של נשיא, עו"ד אמיר נאטור ממשרדו של עו"ד שי טובים, הכחיש את המיוחס למרשו: "מרשי טען כי אלמונים איימו עליו ואילצו אותו לקחת את הנשק".
השופטת פנינה ארגמן קבעה: "ניתן לומר כבר בשלב זה שהחיפוש היה חיפוש חוקי וכאמור במהלך החיפוש ברכבו של החשוד נתפס הנשק ומחסנית, ללא תחמושת. החשוד מסר גרסה תחת אזהרה אשר במידה מסוימת קושר עצמו לנשק, אולם מרחיק עצמו, אך מוסר דברים נוספים אשר יש בהם כדי להחמיר את הנסיבות של המעשה". מעצרו של נשיא הוארך עד ה-24 בנובמבר.
נשיא, כאמור, מוכר היטב למשטרה, בין היתר בעבירות אלימות. בחודש נובמבר אשתקד הוא הורשע בתיק סחיטה באיומים ונגזרו עליו שבעה וחצי חודשי מאסר בפועל, אותם סיים לרצות בשנה האחרונה. כמו כן, בימים אלו מתנהל נגדו תיק נוסף שבו הואשם בעבירות רכוש, איומים, סמים ומרמה. ההליך המשפטי טרם הסתיים.